section_heading: Red Bull Ring
paragraph_text: Mercedes je suvereno držao vodeće dvije pozicije, ali i upozorio svoje vozače da moraju izbjegavati rubnike zbog problema s mjenjačem, što nije išlo na ruku Hamiltonu koji je pokušavao prestići Bottasa i približio mu se na četiri desetinke sekunde. Dvadesetak krugova prije kraja, na stazu je izašao sigurnosni automobil zbog odustajanja Georga Russella u Williamsu, što je neutraliziralo utrku i omogućilo vozačima da promijene gume uz manji gubitak vremena. Mercedesov dvojac nije mijenjao gume, ali to je učinio Albon i uzeo set soft guma koji mu je omogućio napad na Péreza, kojega je uspio prestići neposredno prije nego što su opet proglašeni uvjeti sigurnosnoga automobila jer je Kimiju Räikkönenu otpao kotač u posljednjem sektoru. Albon je na idućem ponovljenom startu napao Hamiltona s vanjske strane četvrtoga zavoja, ali je kao i u Brazilu prošle godine došlo do kontakta koji je Albona poslao van staze dok je Hamilton kažnjen s pet sekundi. Bottas je stigao do osme pobjede u Formuli 1, dok se Leclerc uspio probiti do trećega mjesta prestigavši Norrisa i Péreza, a na kraju je završio drugi zbog Hamiltonove kazne dok je Norris osvojio prvo postolje u F1 karijeri, te ostvario najbrži krug utrke. Hamilton je završio četvrti, a Sainz je upotpunio dobar dan za McLaren na petom mjestu ispred Péreza kojega je prestigao u samoj završnici. Esteban Ocon je u svom F1 povratku završio osmi za Renault, Antonio Giovinazzi je donio dva boda Alfa Romeu na devetom mjestu, a Vettel je osvojio posljednji bod. Nicholas Latifi je u svojoj prvoj F1 utrci skoro osvojio bodove i završio 11. za Williams.<ref> Bottas pobjednik prve utrke sezone, Norris na postolju u uzbudljivoj završnici MAXF1 Objavljeno 5. srpnja 2020. Pristupljeno 5. srpnja 2020.